CELEX: 
Language: bg
Date: 2018-12-13 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) № 2015/2365 на Европейския парламент и на Съвета по отношение на таксите, начислявани от Европейския орган за ценни книжа и пазари на регистрите на трансакции

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Регламент (ЕС) 2015/2365 относно прозрачността при сделките за финансиране с ценни книжа и при повторното използване, и за изменение на Регламент (ЕС) № 648/2012 (наричан по-долу „Регламента за СФЦК“) беше публикуван в Официален вестник на 23 декември 2015 г.
            
            
               Една от основните цели на регламента е да се постигне прозрачност на пазара на сделките за финансиране с ценни книжа (СФЦК) чрез задължение за контрагентите да докладват своите СФЦК пред регистрите на трансакции — субекти, които централизирано събират и поддържат данни за СФЦК. С Регламента за СФЦК и в съответствие с разпоредбите на Регламент (ЕС) № 648/2012 (Регламент за европейската пазарна инфраструктура) на Европейския орган за ценни книжа и пазари (ЕОЦКП) се предоставят преки правомощия за регистрация на регистрите на трансакции и за надзор върху дейността им. По силата на член 11, параграф 1 от Регламента за СФЦК ЕОЦКП начислява такси на регистрите на трансакции, като тези такси покриват изцяло разходите на ЕОЦКП, необходими за регистрацията, признаването и надзора на регистрите на трансакции.
            
            
               Правно основание 
            
            
               Правомощието за приемане на делегиран регламент е предвидено в член 11, параграф 2 от Регламента за СФЦК. Съгласно тази разпоредба на Комисията се предоставя правомощието да приеме делегиран регламент, с който да уточни вида на таксите, услугите, за които се дължат такси, размера на таксите и начина на плащането им. 
            
            
               Както е предвидено в член 11, параграф 1 от Регламента за СФЦК ЕОЦКП начислява такси на регистрите на трансакции, които са пропорционални на оборота на регистрите на трансакции и изцяло покриват разходите на ЕОЦКП, необходими за регистрацията, признаването и надзора на регистрите на трансакции. Тези такси следва да покриват и възстановяването на всякакви разходи, които могат да възникнат за компетентните органи, в случай че ЕОЦКП им делегира правомощия. Ако регистърът на трансакции вече е регистриран съгласно Регламента за европейската пазарна инфраструктура, таксите следва да бъдат адаптирани, така че да отразяват единствено допълнителните разходи, свързани с регистрацията, признаването и надзора на регистрите на трансакции съгласно Регламента за СФЦК.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               През януари 2016 г. Комисията поиска от ЕОЦКП становище (техническо становище) относно делегирания регламент на Комисията, който трябва да бъде приет по силата на член 11, параграф 2 от Регламента за СФЦК.
            
            
               След задълбочен технически анализ ЕОЦКП проведе в периода 19 декември 2016 г. — 31 януари 2017 г. обществена консултация относно техническите аспекти на предвиждания делегиран регламент за таксите. Неповерителната версия на отговорите на допитването са публикувани на електронната страница на ЕОЦКП
                  1
               . ЕОЦКП представи своето техническо становище на 20 април 2017 г. (наричано по-нататък „окончателния доклад“).
            
            
               Шест заинтересовани лица (пет регистъра на трансакции и един управител на активи) взеха участие в публичната консултация. Като цяло анкетираните подкрепиха предлаганите от ЕОЦКП видове такси, размера им и начина на събиране. Няколко анкетирани изразиха мнение, че предложената намалена такса за разширяване на обхвата на регистрацията на регистър на трансакции, който вече е регистриран съгласно Регламента за европейската пазарна инфраструктура, е твърде висока. По отношение на риска от кръстосано субсидиране с цел плащане на по-ниски такси на ЕОЦКП някои от участниците в обществената консултация коментираха и метода за определяне на приложимия оборот за изчисляването на надзорните такси, като изразиха предпочитание при изчисляването да се вземат предвид както приходите от основните услуги по докладване на СФЦК, така и приходите от услугите, предлагани в допълнение към основните услуги по докладване на СФЦК (например потвърждаване на трансакции, съпоставяне на трансакции, агент по отношение на отпускането на кредити, управление на обезпечения, оценяване на обезпечения, докладване от трета страна), вместо само приходите от основните услуги по докладване на СФЦК. Според други анкетирани, вместо да се използва оборотът на регистрите на трансакции, таксите следва да се изчисляват въз основа на обема на обработените сделки, тъй като по тяхно мнение този показател отразява по-точно работата по надзора, която ЕОЦКП трябва да извърши.
            
            
               Становище на ЕГЕКЦК и други мнения
            
            
               На 4 юли 2017 г. Комисията проведе с експертната група към Европейския комитет по ценни книжа (ЕГЕКЦК) консултация по техническото становище на ЕОЦКП и съдържанието на настоящия делегиран акт. ЕГЕКЦК подкрепи подхода на Комисията.
            
            
               В съответствие с Насоките на Комисията за по-добро регулиране делегираният акт беше представен за обществено обсъждане в периода 16 ноември — 14 декември 2017 г. Бяха получени 3 отговора. Ниският брой на отговорите и специфичността на повдигнатите въпроси не доведоха до промени в съдържанието на делегирания акт, но въз основа на отговорите бяха направени някои несъществени промени в текста по отношение на определението на приходите на регистрите на трансакции, които се използват за основа при изчисляването на таксите, начислявани от ЕОЦКП.
            
            
               Комисията също така взе под внимание мненията, изразени от членовете на Европейския парламент, относно съдържанието на техническото становище на ЕОЦКП, по-специално мнението, че допълнителните услуги следва да бъдат един от елементите, които трябва да се вземат предвид при определяне на размера на таксата, а не само приходите от основните услуги.
            
            
               3.ОЦЕНКА НА ВЪЗДЕЙСТВИЕТО
            
            
               След като изцяло взе предвид техническото становище на ЕОЦКП и коментарите на ЕГЕКЦК, Комисията предлага да се приеме, в съответствие с член 11, параграф 2 от Регламента за СФЦК, настоящият делегиран регламент за определяне на видовете такси, техния размер и начина на събирането им, начислявани на регистрите на трансакции, които централизирано събират данни за СФЦК.
            
            
               Съгласно Регламента за СФЦК двата основни принципа на събиране на надзорни такси са: 1) пропорционалността на оборота на регистъра на трансакции; и 2) обстоятелството, че те трябва изцяло да покриват разходите на ЕОЦКП. ЕОЦКП разработи становището си относно видовете такси, определянето на техния размер и начина на събирането им въз основа на действащата рамка на ЕОЦКП за бюджетиране и подхода, възприет в Делегиран регламент 1003/2013 на Комисията
                  2
               . По-конкретно ЕОЦКП предлага: i) регистрационна такса, която да покрива еднократните разходи на ЕОЦКП за регистрацията на нови регистри на трансакции; ii) такси за разширяване на обхвата на регистрацията, които да покриват еднократните разходи на ЕОЦКП за регистрация на регистри на трансакции, но и да отразяват припокриването на дейностите по обработката на заявлението на регистър на трансакции, който вече е регистриран съгласно Регламента за европейската пазарна инфраструктура; iii) надзорни такси, които да покриват годишните разходи на ЕОЦКП по текущия надзор; и iv) такси за признаване на регистрите на трансакции от трети държави, които да се състоят от еднократен и текущ годишен компонент.
            
            
               За основа на оценката на въздействието е използвана приблизителна оценка на разходите на ЕОЦКП и оценка на методологията за разпределение на тези разходи между регистрите на трансакции.
            
         
         
            
               Принципи на бюджетирането на ЕОЦКП и очаквани разходи
            
            
               С оглед покриване на разходите си ЕОЦКП изготвя годишни бюджети, целящи балансирането на направените разходи с приходите от такси. ЕОЦКП не събира допълнителни плащания от регистрите на трансакции за покриване на дефицити, нито плаща обратно излишъци.
            
            
               Като се има предвид, че по-голямата част от условията за регистрация на регистрите на трансакции съгласно Регламента за СФЦК са сходни с тези по Регламента за европейската пазарна инфраструктура, ЕОЦКП очаква, че структурата на разходите ще бъде подобна. Бюджетът на ЕОЦКП се управлява на базата на действителните разходи на органа по дейности (бюджетиране по дейности). Според годишната работна програма на ЕОЦКП за 2017 г. бюджетът за поддейностите по надзора на регистрите на трансакции през 2017 г. е в размер на 2,5 млн. евро, а броят на персонала по поддейностите е 16 еквивалента на пълно работно време (ЕПРВ). Следователно средният разход за един ЕПВР, отговарящ за надзора на регистрите на трансакции, е приблизително 155 000 евро, което включва възнаграждението и всички съответни фиксирани разходи.
            
            
               Такси за регистрация и за разширяване на обхвата на регистрацията
            
            
               Подобно на предвиденото в Регламента за европейската пазарна инфраструктура
                  3
                ЕОЦКП предлага да се прилагат различни такси за регистрация на регистрите на трансакции в зависимост от очаквания им оборот. Регистрите на трансакции, предоставящи допълнителни услуги към докладването на сделки за финансиране с ценни книжа, се очаква да имат по-високи приходи поради по-пълното им търговско предлагане и следователно тяхната регистрация и надзор от страна на ЕОЦКП ще изискват повече усилия.
            
            
               Предвид опита си с регистрацията на регистрите на трансакции по Регламента за европейската пазарна инфраструктура разчетните разходи на ЕОЦКП за регистрирането по Регламента за СФЦК на регистрите на трансакции с очакван голям оборот са 0,65 ЕПРВ годишно, т.е. 100 000 евро, а разходите за регистрите на трансакции с по-малък оборот – 65 000 евро. Повечето от анкетираните в обществената консултация подкрепиха предложението на ЕОЦКП, въпреки че някои от тях предложиха по-ниски такси с цел стимулиране на конкуренцията. ЕОЦКП отбелязва, че във всички случаи размерът на таксите се определя така, че да покрива разходите на ЕОЦКП, свързани с регистрацията на регистрите на трансакции. 
            
            
               Що се отнася до разходите за разширяване на обхвата на регистрацията, ЕОЦКП прогнозира, че те ще бъдат равни приблизително на половината от разходите за ново заявление, т.е. около 0,33 ЕПРВ годишно. При прогнозите за разходите за разширяване на обхвата на регистрацията ЕОЦКП взе предвид факта, че: 1) за обработката на заявлението за разширяване на обхвата на регистрацията биха били необходими около 70 % от ресурсите за обработката на ново заявление; 2) ЕОЦКП вече ще познава заявителя; както и че 3) органът вече има подобен опит – от подаването на повторни заявления от агенциите за кредитен рейтинг.
            
            
               Въз основа на това ЕОЦКП първоначално предложи таксата за разширяване на обхвата на регистрацията да бъде 50 000 евро, независимо от очаквания оборот. Участниците в обществената консултация подкрепиха предложението на ЕОЦКП за намалена такса за разширяване на обхвата на регистрацията. Въпреки това един от анкетираните изрази мнение, че разчетът на ЕОЦКП, че за обработката на заявлението за разширяване ще са необходими 70 % от времето и усилията в сравнение с обработката на ново заявление, е силно завишен. Друг участник изказа предположение, че такса от 50 000 евро за разширяване на обхвата може да бъде възпиращ фактор за регистрите на трансакции, които очакват по-ниски обеми на СФЦК, и това да се отрази на тяхната конкурентоспособност. Друг участник в обществената консултация също се обяви за по-ниска такса за регистрите на трансакции с по-малък очакван оборот, които подават заявление за разширяване на обхвата на регистрацията. В отговор на опасенията на анкетираните ЕОЦКП измени становището си, като определи на 32 500 евро таксите за регистрите на трансакции с по-малък очакван оборот, а таксата за регистрите на трансакции с очакван голям оборот останаха непроменени — 50 000 евро.
            
            
               Годишни надзорни такси
            
            
               Целта на годишните надзорни такси е да покриват годишните разходи на ЕОЦКП по текущия надзор. В съответствие с принципа на Регламента за СФЦК — а именно, че таксите трябва да бъдат пропорционални на оборота на регистрите на трансакции и изцяло да покриват разходите на ЕОЦКП, органът предлага тези такси да се определят въз основа на неговата оценка за общите му годишни разходи, свързани с надзора, които да се разпределят пропорционално на регистрите на трансакции въз основа на техните приходи. Този подход е подобен на подхода в Регламента за европейската пазарна инфраструктура. Съгласно Регламента за европейската пазарна инфраструктура делът за всеки регистър на трансакции се изчислява, като се вземат предвид три равно претеглени компонента: основните приходи, докладваните сделки и неприключили сделки. Въпреки това ЕОЦКП предлага за целите на Регламента за СФЦК дяловете на разходите, които трябва да бъдат покрити, да се изчисляват по опростена формула.
            
            
               Опитът на ЕОЦКП от прилагането на Регламента за европейската пазарна инфраструктура показа, че няма проблеми при събирането на приходите от основните дейности на регистрите на трансакции, тъй като съгласно националното законодателство регистрите на трансакции са задължени да изготвят финансови отчети, които обикновено съдържат разбивка на приходите, така че свързаните с Регламента за европейската пазарна инфраструктура приходи могат да бъдат идентифицирани. Въз основа на това ЕОЦКП първоначално предложи опростена формула за изчисляване на дела на разходите, които трябва да бъдат покрити от всеки регистър на трансакции, а именно приходите на всеки регистър на трансакции от основни услуги по докладване на СФЦК да бъдат разделени на сбора от приходите от основни услуги по СФЦК на всички регистри на трансакции.
            
            
               ЕОЦКП също така запита дали допълнителните услуги следва да бъдат взети под внимание. По този въпрос ЕОЦКП обясни, че в някои случаи, поради различната структура на разходите, някои регистри на трансакции могат да налагат по-ниски такси за докладване на СФЦК в сравнение с конкурентите си. Тези по-ниски такси може да доведат до по-голям брой докладвания на СФЦК, отколкото може да се предположи, съдейки по свързаните със СФЦК приходи на регистъра на трансакции. На този етап ЕОЦКП смята, че като цяло работата по надзора все още е пропорционална на надзорните такси, начислявани въз основа на приходите от основните услуги. Въпреки това ЕОЦКП отбеляза, че това може да се промени в бъдеще. Освен това ЕОЦКП спомена вероятността някои регистри на трансакции да пристъпят към кръстосано субсидиране, като намалят основните си услуги, но повишат таксите за допълнителните услуги с цел да плащат по-ниски надзорни такси на ЕОЦКП. ЕОЦКП отбеляза, че това положение може да създаде нелоялна конкуренция, добавяйки също, че подобна загриженост съществуваше и във връзка с Регламента за АКР
                  4
               , поради което съответните допълнителни услуги бяха включени във формулата за определяне на дела на разходите, които трябва да бъдат покрити от агенциите за кредитен рейтинг.
            
            
               Предложението беше широко обсъдено от участниците в обществената консултация. Някои от анкетираните не подкрепиха предложението на ЕОЦКП, а предпочетоха подхода от Регламента за европейската пазарна инфраструктура, при който приходите от допълнителни услуги не са включени във формулата. Според тях не е задължително да съществува взаимовръзка между предоставянето на допълнителни услуги и по-големия оборот. Един от анкетираните предложи дяловете на регистрите на трансакции да се изчисляват въз основа на обема на обработените сделки, като единствен надежден показател за работата по надзора, която ЕОЦКП трябва да извърши. Друг анкетиран се изказа в полза на подхода от Регламента за европейската пазарна инфраструктура, като се променят теглата на всеки от компонентите от формулата в същия регламент. Други участници на пазара обаче изтъкнаха, че при подхода от Регламента за европейската пазарна инфраструктура включването във формулата на неприключилите сделки е създало неочаквани проблеми, свързани с естеството на някои сделки с деривати. Тези участници подкрепиха предложението на ЕОЦКП с аргумента, че приходите от основни услуги сами по себе си не отразяват точно обема на надзорната работа, която ЕОЦКП трябва да извърши.
            
            
               Въз основа на събраните мнения, в окончателния си доклад ЕОЦКП предложи във формулата като параметър да се използват както приходите от основните услуги по докладването на СФЦК, така и приходите от допълнителни услуги по СФЦК. Това съвпада с вижданията на членовете на Европейския парламент, които също се обявиха за включване на допълнителните услуги във формулата, за да се избегне рискът от създаване на погрешни стимули (т.е. кръстосано субсидиране), да се постигне съответствие с подхода в Регламента относно АКР и да се отговори на необходимостта от всеобхватни показатели. Както беше посочено, тези опасения бяха отразени в окончателния доклад на ЕОЦКП.
            
            
               Минимални годишни надзорни такси
            
            
               Тъй като надзорът на регистрите на трансакции изисква определен минимум от надзорни дейности за всеки регистър на трансакции, ЕОЦКП предложи да се въведат минимални надзорни такси – подобно на подхода в Регламента за европейската пазарна инфраструктура. Предвид сходствата с Регламента за европейската пазарна инфраструктура ЕОЦКП предложи да се определи минимална такса в размер на 30 000 евро. ЕОЦКП очаква минималните дейности по надзора да бъдат специфични за Регламента за СФЦК, т.е. ЕОЦКП не очаква припокриване в това отношение със дейностите съгласно Регламента за европейската пазарна инфраструктура. Ето защо ЕОЦКП предлага минималната такса да бъде еднаква за новите регистри на трансакции и за тези, които вече са регистрирани съгласно Регламента за европейската пазарна инфраструктура.
            
            
               Част от респондентите в обществената консултация подкрепиха предложението на ЕОЦКП за минимални надзорни такси. Други участници се позоваха на Регламента за СФЦК, съгласно който таксите следва да бъдат пропорционални на оборота на регистъра на трансакции и минималните такси следва да се адаптират (т.е. намалят), така че да отразяват единствено допълнителните разходи, свързани с разширяване на обхвата на регистрацията.
            
            
               В окончателния си доклад ЕОЦКП потвърди първоначалното си предложение с мотива, че минималните такси трябва да покриват постоянните разходи на ЕОЦКП и че в конкретния случай няма припокриване с надзорните дейности съгласно Регламента за европейската пазарна инфраструктура, което би оправдало намаляване на размера на таксите. 
            
            
               Надзорни такси през първата година
            
            
               В документа за консултация ЕОЦКП посочи, позовавайки се на натрупания във връзка с Регламента за европейската пазарна инфраструктура опит, че през първите месеци след регистрацията на регистър на трансакции работа по надзора на ЕОЦКП не е обвързана с обема на дейността на регистъра на трансакции, а е сходна за всички регистри на трансакции и е приблизително равна на работата по време на регистрацията. ЕОЦКП отбеляза в това отношение, че задължението за докладване съгласно Регламента за СФЦК се прилага 12 месеца след приемането в съответствие с член 4, параграф 9 от Регламента за СФЦК на регулаторните и техническите стандарти, определящи подробните условия на докладването. В тази връзка ЕОЦКП посочи, че ако регистрацията се извършва през определена година и задължението за докладване съгласно Регламента за СФЦК започва следващата година, разходите ще бъдат по-ниски в сравнение с типичната година на обичаен надзор. Ако обаче регистрацията на регистър на трансакции попадне в една и съща година с началото на задължението за докладване на СФЦК, това ще доведе до ситуация, която наподобява повече обичайната работа по надзора.
            
         
         
            
               Въз основа на тези съображения ЕОЦКП предложи три сценария за изчисляване на надзорните такси за първата година.
            
            
               При първия сценарий, при който регистрацията се извършва през определена година и задължението за докладване съгласно Регламента за СФЦК започва да се прилага през следващата година, ЕОЦКП предложи максималната такса за първата година да не превишава размера на таксата за регистрация, която се изчислява по формула, така че таксата да е пропорционално по-ниска, когато регистрацията се извършва по-близо до края на годината.
            
            
               При втория сценарий (задължението за докладване съгласно Регламента за СФЦК започва да се прилага през първите шест месеца на годината, в която се извършва регистрацията) ЕОЦКП предлага таксите да се изчисляват въз основа на оборота, екстраполиран за междинен период, подобно на подхода с временните правила от Регламента за европейската пазарна инфраструктура, които се прилагат през втората година на докладване.
            
            
               При третия сценарий (задължението за докладване съгласно Регламента за СФЦК започва да се прилага през вторите шест месеца на годината, в която е извършена регистрацията) ЕОЦКП предложи таксите да се изчисляват въз основа на таксата за регистрация на регистъра на трансакции.
            
            
               По-голямата част от участниците в обществената консултация изразиха предпочитание за общ подход, който следва принципите на първия сценарий, описан по-горе, за да могат да планират разходите си.
            
            
               ЕОЦКП предлага да се запазят всички от изброените сценарии, тъй като отразяват по-точно действителните разходи и работата по надзора от страна на ЕОЦКП.
            
            
               Такси за признаване
            
            
               По отношение на разходите за признаване ЕОЦКП отбелязва, че все още не е имало случай на обработка на заявление за признаване на регистър на трансакции от трета държава, но като се имат предвид сходствата между процедурите съгласно Регламента за европейската пазарна инфраструктура и Регламента за СФЦК, счита, че таксите за признаването и таксите за текущия надзор на регистрите на трансакции от трета държава следва да бъдат еднакви съгласно двата регламента.
            
            
               С оглед на това и като се имат предвид сходствата с процедурата по признаване съгласно Регламента за европейската пазарна инфраструктура, ЕОЦКП предложи да се запази същата структура и равнище на таксите, както в Регламента за европейската пазарна инфраструктура. По-конкретно ЕОЦКП предложи регистрите на трансакции от трета държава да заплащат първоначална такса за признаване, състояща се от два компонента: 1) 20 000 евро за обработка на заявлението за признаване и 2) 35 000 евро – което е оценката на разходите за сключване на споразумение за сътрудничество. Освен това ЕОЦКП предложи в случай на разширяване на обхвата на регистрацията за признаване първият компонент — обработка на заявлението за признаване, да се намали с 50 %, което представлява 10 000 евро, предвид припокриването с процедурите по регистрация съгласно Регламента за европейската пазарна инфраструктура. ЕОЦКП предлага вторият компонент да остане непроменен в случай на разширяване на обхвата на признаването.
            
            
               Що се отнася до текущата такса за признаване, ЕОЦКП предложи тя да бъде определена на 5 000 евро по подобие на текущата такса за признаване в Регламента за европейската пазарна инфраструктура.
            
            
               Въпреки че участниците на пазара изразиха до голяма степен съгласие с предложението на ЕОЦКП, те споделиха опасения, че прогнозната оценка на разходите за оценка на режима в дадена трета държава и за сключването на споразумения за сътрудничество е твърде висока. ЕОЦКП обаче потвърди своята прогнозна оценка с мотива, че оценките съгласно Регламента за европейската пазарна инфраструктура и Регламента за СФЦК са различни и не е ясно дали един и същи орган в третата държава отговоря за надзора на регистрите на трансакции с деривати и за СФЦК. Поради това няма основание да се предполага, че ще има припокриване на дейностите, което да намали работата по надзора и следователно да оправдае по-ниски такси. 
            
            
               Условия за извършване и възстановяване на плащане 
            
            
               Тъй като таксите трябва да покриват разходите на ЕОЦКП, органът предлага таксите за регистрация да се заплащат в пълен размер в момента на подаване на заявлението. За да се избегне подаването на необосновани заявления, ЕОЦКП предлага да не се предвижда възможността за оттегляне на подадено заявление.
            
            
               Освен това ЕОЦКП предлага, аналогично на Регламента за европейската пазарна инфраструктура, годишната надзорна такса да се заплаща на две вноски. Първата вноска се внася на 28 февруари всяка година. ЕОЦКП предлага обаче да се промени датата на плащане на втората вноска от 31 август на 31 октомври, за да може да отчете по-добре разходите по неочаквани заявления за регистрация или признаване. По-голямата част от участниците в обществената консултация не възразиха на този подход.
            
            
               Накрая, ЕОЦКП предлага да събира всички такси и да възстановява разходите, извършени от националните органи в резултат на изпълнението на задачи по надзора, които ЕОЦКП им е делегирал. Участниците в допитването подкрепиха предложението на ЕОЦКП.
            
            
               Настоящият регламент се придържа към мерките, предложени от ЕОЦКП в техническото му становище.
            
            
               3.1.Анализ на разходите и ползите
            
            
               Регистрацията на регистрите на трансакции и признаването на регистрите на трансакции от трета държава, както и текущият им надзор от страна на ЕОЦКП и националните органи, са свързани с разходи по надзора. Съгласно Регламента за СФЦК регистрите на трансакции покриват тези разходи, пропорционално на оборот си. Има вероятност регистрите на трансакции да прехвърлят тези разходи или значителна част от тях върху контрагентите, извършващи услуги по докладване, чрез таксите, които регистрите на трансакции им начисляват.
            
            
               Може да се очаква, че общите разходи по надзора на регистрите на трансакции ще бъдат приблизително същите като тези за регистрите на трансакции по Регламента за европейската пазарна инфраструктура, т.е. 2,5 млн. евро (вж. по-горе приблизителната оценка на ЕОЦКП). Тази сума не е незначителна в сравнение с общия размер на разходите за привеждане в съответствие с нормативните изисквания, които възникват за регистрите на трансакции: по разчети на Europe Economics
                  5
                тези разходи за всеки регистър на трансакции възлизат на 3,4—6,5 млн. евро еднократни разходи и 1,6—2,1 млн. евро текущи годишни разходи. Въпреки това, предвид факта, че вероятно регистрите на трансакции ще прехвърлят разходите на докладващите субекти, разходите следва да бъдат сравнени с общите разходи за тези субекти. По изчисления на Europe Economics общите еднократни разходи за сектора са около 151—198 млн. евро, а общите текущи годишни разходи — около 44—59 млн. евро. На този фон годишните надзорни разходи за ЕОЦКП в размер на от 2,5 млн. евро не са толкова значителни.
            
            
               При всички положения тези разходи ще бъдат компенсирани от ползите от повишената прозрачност и осигуряването за регулаторните органи на редовни и подробни данни за пазара на СФЦК. Тази информация ще даде възможност на регулаторните органи да наблюдават и разкриват системния риск, произтичащ от натрупването на ливъридж и трансформирането на матуритет и ликвидност извън традиционната банкова система, и при необходимост да предприемат превантивни действия.
            
         
         
            
               3.2.Пропорционалност
            
            
               С настоящия регламент се определят таксите за регистрите на трансакции, като се уточняват техният вид, размерът им и начинът на заплащането им. Целта на таксите е да покриват изцяло разходите на ЕОЦКП, свързани с надзора на регистри на трансакции, без да доведат до значителен дефицит или излишък по текущата сметка. Таксите са съобразени с тази цел и следователно са пропорционални.
            
            
               Предвид гореизложеното, с настоящия регламент се осигурява пропорционалното прилагане на разпоредбите на Регламента за СФЦК и следователно е спазен принципът на пропорционалността.
            
            
               3.3.Субсидиарност
            
            
               Целта на настоящия регламент е да се определят видовете такси и сумите, които регистрите на трансакции заплащат на ЕОЦКП с цел покриване на направените от него разходи по надзора.
            
            
               Държавите членки не могат самостоятелно да предприемат такива действия, тъй като тези такси трябва да бъдат определени по последователен начин в целия ЕС, така че да се гарантира справедливо разпределение на разходите между регистрите на трансакции и равнопоставени условия на конкуренция в ЕС. С настоящия регламент се допълва Регламента за СФЦК, като същевременно се спазва принципът на пропорционалността, както е посочено по-горе, и следователно той е съобразен с принципа на субсидиарността.
            
            
               4.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В глава I от предложения регламент за таксите са изложени общите разпоредби, а именно:
            
            
               ·в член 1 са определени разходите, които трябва да бъдат покрити от тези такси. Предложението не предвижда допълнителни разходи за персонал;
            
            
               ·в член 2 се определя оборотът на регистрите на трансакции, въз основа на който ще се начислява надзорната такса;
            
            
               ·в член 3 се предвижда възможността за преразглеждане на размера на таксите в случай на значителен и повтарящи се излишък или дефицит.
            
            
               В глава II са описани видовете такси, които ще се събират от регистрите на трансакции съгласно Регламента за СФЦК:
            
            
               ·в член 4 се съдържа списък на видовете такси, които трябва да бъдат платени;
            
            
               ·в член 5 се определя еднократната такса за регистрация и за разширяване на обхвата на регистрацията, която отразява разходите на ЕОЦКП за обработка на заявленията за регистрация или разширяване на обхвата на регистрацията;
            
            
               ·в член 6 се определя дължимата годишна надзорна такса, която покрива разходите на ЕОЦКП по текущите надзорни дейности и ще бъде пропорционална на приложимия оборот на регистъра на трансакции. Определен е минимален размер на надзорната такса, който покрива постоянните административни разходи по надзора;
            
            
               ·в член 7 се определят таксите за признаване, които трябва да заплащат регистрите на трансакции от трета държава.
            
            
               В глава III са определени условията за плащане и евентуално възстановяване на таксите, по-специално:
            
            
               ·в член 8 са уточнени общите условия за плащанията. Плащанията трябва да се извършват в евро. Определена е и дневна санкция в случай на забавено плащане;
            
            
               ·в член 9 са посочени условията за плащане на регистрационните такси, дължими в пълен размер в момента на подаване на заявлението за регистрация;
            
            
               ·в член 10 са уточнени условията за плащане на годишната надзорна такса, която се плаща на две вноски (февруари и октомври всяка година);
            
         
         
            
               ·в член 11 са определени условията за плащане на таксите за признаване, дължими изцяло при подаване на заявлението за признавана, и на годишната надзорна такса, която се заплаща през февруари всяка година;
            
            
               ·в член 12 се предвижда възстановяване на разходите, направени от компетентните органи при изпълнение на задачите, които са им делегирани от ЕОЦКП по силата на Регламента за СФЦК. 
            
            
               В глава IV са изложени преходните и заключителните разпоредби:
            
            
               ·в член 13 се определят начинът на изчисляване на междинната надзорна такса за първата година и на нейното заплащане от регистрите на трансакции;
            
            
               ·в член 14 са посочени условията за плащане на регистрационните такси и таксите за регистрите от трети държави за 2019 г;
            
            
               ·в член 15 е определен размерът на годишната надзорна такса за 2020 г., която трябва да бъде платена от регистрите на трансакции, регистрирани през 2019 г;
            
            
               ·в член 16 е посочена датата на влизането в сила на акта; 
            
            
               в приложението към делегирания регламент се определя методът за изчисляване и условията на плащане на определената в член 13 междинна надзорна такса за първата година.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 13.12.2018 година
            
            
               за допълнение на Регламент (ЕС) № 2015/2365 на Европейския парламент и на Съвета по отношение на таксите, начислявани от Европейския орган за ценни книжа и пазари на регистрите на трансакции
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2015/2365 на Европейския парламент и на Съвета от 25 ноември 2015 г. относно прозрачността при сделките за финансиране с ценни книжа и при повторното използване, и за изменение на Регламент (ЕС) № 648/2012
                  6
               , и по-специално член 11, параграф 2 от него,
            
            
               като има предвид, че:
            
            
               (1)В член 62 от Регламент (ЕС) № 1095/2010 на Европейския парламент и на Съвета
                  7
                се предвижда, че приходите на Европейския орган за ценни книжа и пазари (ЕОЦКП) се състоят както от вноските на националните публични органи и от субсидия на Съюза, така и от таксите, заплащани на ЕОЦКП в предвидените в законодателството на Съюза случаи.
            
            
               (2)Регистрите на трансакции, установени в Съюза, следва да заплащат такса за регистрация, която покрива разходите на ЕОЦКП по обработката на заявлението за регистрация. 
            
            
               (3)Разходите на ЕОЦКП за обработката на заявленията за регистрация ще бъдат по-високи, когато регистърът на трансакции предоставя допълнителни услуги. Предоставянето на такива допълнителни услуги е показател за очаквания голям оборот и за увеличени разходи, свързани с оценката на заявлението за регистрация. Следователно за целите на начисляване на таксите за регистрация регистрите на трансакции следва да бъдат класифицирани в две различни категории на очакван общ оборот (голям и малък очакван общ оборот), за които следва да се прилагат различни такси за регистрация в зависимост от това дали регистърът възнамерява да предоставя допълнителни услуги.
            
            
               (4)Когато даден регистър на трансакции, които вече е регистриран съгласно Регламент (ЕС) № 648/2012 на Европейския парламент и на Съвета
                  8
               , подаде заявление за разширяване на обхвата на регистрацията, разходите за точното оценяване и разглеждане на заявлението ще бъдат по-ниски, отколкото за нова регистрация, тъй като ЕОЦКП вече разполага със съответната информация за подаващия заявлението регистър на трансакции. Затова регистърът на трансакции, подаващ заявление, следва да плати по-ниска такса. В случай че регистър на трансакции, който все още не е регистриран съгласно Регламент (ЕС) № 648/2012, едновременно подаде заявление за регистрация по силата на Регламент (ЕС) № 648/2012 и на Регламент (ЕС) 2015/2365, разходите за точната оценка и разглеждане на заявленията също биха били по-ниски поради ползите от еднократното разглеждане на едни и същи документи. В случай на едновременно подаване на заявления регистърът на трансакции следва да заплати пълния размер такса за регистрация, дължима съгласно Регламент (ЕС) № 648/2012, и намалената такса за разширяване на обхвата на регистрацията, дължима по силата на Регламент (ЕС) 2015/2365.
            
         
         
            
               (5)Ако след регистрацията регистърът на трансакции започне да предлага допълнителни услуги и по този начин попадне в по-висока категория по отношение на очаквания общ оборот, регистърът на трансакции следва да заплати разликата между първоначално платената такса за регистрация и таксата за регистрация, съответстваща на категорията на очаквания по-голям оборот. В обратния случай, когато след регистрацията регистърът на трансакции престане да предлага допълнителни услуги, ЕОЦКП не следва да му възстановява част от платената такса, тъй като по време на регистрацията са направени разходи за оценка на заявлението на регистър на трансакции с по-голям оборот.
            
            
               (6)За да се избегне подаването на неоснователни заявления, регистрационните таксите не следва да бъдат възстановявани, ако даден регистър на трансакции оттегли заявлението си в процеса на регистриране или ако му бъде отказана регистрация.
            
            
               (7)С оглед на ефективното използване на бюджета на ЕОЦКП и за да се намали финансовата тежест за държавите членки и Съюза е необходимо да се въведе изискване регистрите на трансакции да покриват поне всички разходи, свързани с техния надзор. Надзорните такси следва да се определят така, че да се избегне значително натрупване на дефицит или излишък за дейностите, свързани с регистрите на трансакции. При бюджетен дефицит ЕОЦКП не следва да изисква от регистрите на трансакции да покрият дефицита. При значителен дефицит ЕОЦКП следва да анализира причините и да измени своите проформа надзорни разходи за следващия бюджетен период. При бюджетен излишък излишъците от събраните такси не следва да се възстановяват на регистрите на трансакции.
            
            
               (8)С оглед на справедливото и ясно разпределение на таксите, което същевременно отразява реалните административни усилия, насочени към всеки поднадзорен субект, надзорната такса следва да се изчислява въз основа на оборота, генериран от основните дейности на регистъра на трансакции и от предлаганите от него допълнителни услуги. За целите на изчисляването на приложимия оборот е необходимо да се разграничат допълнителните услуги, пряко свързани с предоставянето на основните услуги по централизирано събиране и поддържане на данни за СФЦК по силата на Регламент (ЕС) 2015/2365 (като например агент по отпускането на кредити и управление на обезпечения), и услугите, свързани с централизираното събиране и поддържане на данни за СФЦК и деривати (съпоставяне на трансакции, потвърждаване на трансакции, оценяване на обезпечения и докладване от трета страна). Начисляваните на даден регистър на трансакции надзорни такси следва да бъдат пропорционални на дейността на този регистър на трансакции спрямо цялата дейност на всички регистрирани и контролирани регистри на трансакции в рамките на дадена година.  Предвид наличието обаче на фиксирани административни разходи по надзора на регистрите на трансакции следва да бъде определена минимална годишна надзорна такса. Тази сума не е свързана с плащането на надзорните такси по силата на Регламент (ЕС) № 648/2012.
            
            
               (9)С цел да бъдат покрити разходите по признаване и годишните административни разходи по надзора следва да бъдат предвидени и правила за таксите, начислявани на регистрите на трансакции от трети държави, които подават заявление за признаване в Съюза по силата на Регламент (ЕС) 2015/2365. В тази връзка таксата за признаване следва да включва два компонента: разходите по обработването от ЕОЦКП на заявлението за признаване на регистрите на трансакции от тези трети държави – по силата на член 19, параграф 4 от посочения регламент, и разходите, свързани със сключването по силата на член 20 от посочения регламент на споразумения за сътрудничество с компетентните органи на третата държава, в която е регистриран подалият заявление регистър на трансакции. Разходите, свързани със сключването на споразумения за сътрудничество, следва да се поделят от признатите регистри на трансакции от една и съща трета държава. Освен това регистрите на трансакции от трети държави заплащат годишна надзорна такса.
            
            
               (10)Когато регистър на трансакции от трета държава, който вече е бил признат съгласно Регламент (ЕС) № 648/2012, подаде заявление за разширяване на обхвата на регистрацията му на признаване, разходите за обработката на заявлението следва да са по-ниски от разходите за обработката на ново заявление поради припокриване на дейностите по режимите, предвидени в Регламент (ЕС) № 648/2012 и Регламент (ЕС) 2015/2365. Следователно компонентът на таксата за признаване, свързан с обработката на заявлението, следва да бъде намален. От друга страна, сключването на споразумение за сътрудничество води до разходи за привеждане в съответствие с нормативните изисквания, които са специфични за Регламент (ЕС) 2015/2365. Следователно компонентът на таксата за признаване, свързан със споразуменията за сътрудничество, следва да не се влияе от наличието на споразумения за сътрудничество съгласно Регламент (ЕС) № 648/2012.
            
            
               (11)Надзорните функции, упражнявани от ЕОЦКП по отношение на признатите регистри на трансакции от трети държави, са свързани предимно с изпълнението на споразуменията за сътрудничество, включително ефективния обмен на данни между съответните органи. Разходите за изпълнение на тези функции следва да се покриват от годишните надзорни такси, начислявани на признатите регистри на трансакции. Тъй като тези разходи ще бъдат много по-ниски от разходите на ЕОЦКП за упражняване на пряк надзор над регистрираните регистри на трансакции в Съюза, надзорните таксите на признатите регистри на трансакции следва да бъдат значително по-ниски от минималната надзорна такса, начислявана на регистрираните регистри на трансакции, които са пряко поднадзорни на ЕОЦКП. 
            
            
               (12)Националните компетентни органи понасят разходи при изпълнението на задачите по силата на Регламент (ЕС) 2015/2365 и в резултат на делегирането от ЕОЦКП на задачи по силата на член 74 от Регламент (ЕС) № 648/2010 и член 9, параграф 1 от Регламент (ЕС) 2015/2365. Таксите, начислявани от ЕОЦКП на регистрите на трансакции, следва да покриват и тези разходи. С цел да се избегне понасянето на загуба или реализирането на печалба от компетентните органи при изпълнението на делегираните задачи или при оказване на съдействие на ЕОЦКП, ЕОЦКП следва да възстановява на националния компетентен орган понесените от него действителен разходи. 
            
            
               (13)Тъй като в годината на регистриране на регистъра на трансакции данните за неговата дейност ще бъдат ограничени, следва да се предвиди временна надзорна такса, изчислявана въз основа на прогнозна оценка на разходите по надзора на този регистър на трансакции през първата година. Точният начин на изчисляване на таксата следва да отразява датата на регистриране на регистъра на трансакции, както и датата, от която се прилага задължението за докладване по член 4, параграф 1 от Регламент (ЕС) 2015/2365, така че точно да се отрази необходимият надзор от ЕОЦКП. Ако за даден регистър на трансакции задължението за докладване започва да се прилага едва през годината след годината, в която е регистриран, временната надзорна такса за годината, в която е извършена регистрацията, следва да се основава на регистрационната такса. Това е така, тъй като разходите по надзора на регистрите на трансакции, които все още не докладват, са съпоставими с разходите за обработване на заявлението за регистрация. В зависимост от времето между регистрацията и края на годината сумата ще се коригира пропорционално, като се приема, че регистрационната процедура отнема обикновено 150 работни дни. Ако за даден регистър на трансакции задължението за докладване започва да се прилага през първите шест месеца на годината, в която е регистриран, междинната надзорна такса следва да се изчислява въз основа на приложимия оборот, който отразява приходите на регистъра на трансакции за първото полугодие. Ако за даден регистър на трансакции задължението за докладване започва да се прилага през вторите шест месеца на годината, в която е регистриран, междинната надзорна такса следва да се изчислява въз основа на размера на регистрационната такса на регистъра на трансакции. Това се дължи на факта, че ще има само ограничени данни за приложимия оборот.
            
            
               (14)Регистрите на трансакции, регистрирани през 2019 г., няма да започнат да предоставят услуги по докладване преди края на 2019 г. и тяхната дейност през 2019 г. вероятно ще бъде пренебрежимо малка. По тази причина тяхната годишна надзорна такса за 2020 г. следва да бъде изчислена въз основа на приложимия оборот през първата половина на 2020 г.
            
            
               (15)Настоящият регламент следва да представлява правното основание за правото на ЕОЦКП да начислява такси на регистрите на трансакции,
            
            
               ПРИЕ НАСТОЯЩИЯ РЕГЛАМЕНТ:
            
            
               ГЛАВА I
                  Общи разпоредби
            
            
               Член 1
            
            
               Пълно възстановяване на надзорните разходи
            
            
               Таксите, които се събират от регистрите на трансакции, покриват:
            
            
               а)всички разходи, свързани с регистрацията и надзора на регистрите на трансакции от страна на ЕОЦКП в съответствие с Регламент (ЕС) 2015/2365, включително разходите, произтичащи от признаването на регистрите на трансакции, както и разходите, произтичащи от разширяване на обхвата на регистрацията или разширяване на обхвата на признаване на регистри на трансакции, които вече са регистрирани или признати съгласно Регламент (ЕС) № 648/2012;
            
            
               б)всички разходи, които трябва да бъдат възстановени на компетентните органи за дейността, която са извършили по силата на Регламент (ЕС) № 2015/2365 и в резултат на делегиране на задачи в съответствие с член 74 от Регламент (ЕС) № 648/2012 и член 9 от Регламент (ЕС) 2015/2365.
            
            
               Член 2
            
            
               Приложим оборот
            
         
         
            
               1.Регистрите на трансакции, регистрирани съгласно Регламент (ЕС) 2015/2365, съхраняват за целите на настоящия регламент само заверени финансови отчети, в които се прави разграничение между:
            
            
               а)приходите, генерирани от основните функции по централизирано събиране и поддържане на данни за СФЦК съгласно Регламент (ЕС) 2015/2365;
            
            
               б)приходите, генерирани от допълнителните услуги, които са пряко свързани с централизираното събиране и поддържането на данни за СФЦК съгласно Регламент (ЕС) 2015/2365. 
            
            
               Приложимите приходи от допълнителните услуги на регистъра на трансакции за определена година „n“ са равни на приходите от услугите, определени по буква б).
            
            
               2.Регистрите на трансакции, регистрирани по силата както на Регламент (ЕС) 2015/2365, така и на Регламент (ЕС) № 648/2012, съхраняват заверени финансови отчети за целите на настоящия регламент, в които се прави разграничение между най-малко следното:
            
            
               а)приходите, генерирани от основните функции по централизирано събиране и поддържане на данни за СФЦК съгласно Регламент (ЕС) 2015/2365;
            
            
               б)приходите, генерирани от основните функции по централизирано събиране и поддържане на данни за деривати съгласно Регламент (ЕС) 648/2012;
            
            
               в)приходите, генерирани от допълнителни услуги, които са пряко свързани с централизираното събиране и поддържането на данни за СФЦК съгласно Регламент (ЕС) 2015/2365;
            
            
               г)приходите, генерирани от допълнителни услуги, които са пряко свързани както с централизирано събиране и поддържане на данни за СФЦК съгласно Регламент (ЕС) 2015/2365, така и с централизираното събиране и поддържане на данни за деривати съгласно Регламент (ЕС) № 648/2012.
            
            
               Приложимите приходи от допълнителни услуги на регистъра на трансакции за определена година „n“ са равни на сбора от 
            
            
               –приходите по буква в), и 
            
            
               –част от приходите по буква г). 
            
            
               Частта от приходите по буква г) трябва да бъде равна на приходите по буква а), разделена на сбора от 
            
            
               –приходите по буква а), и 
            
            
               –приходите по буква б).
            
            
               3.Приложимият оборот на даден регистър на трансакции за определена година „n“ е равен на сбора от 
            
            
               –неговите приходи, генерирани от основните функции по централизирано събиране и поддържане на данни за СФЦК съгласно Регламент (ЕС) 2015/2365, на базата на заверените финансови отчети за предходната година „n-1“, и 
            
            
               –неговите приложими приходи от допълнителни услуги, определени в съответствие с параграфи 1 и 2, според случая, на базата на заверените финансови отчети за предходната година „n-1“, 
            
            
               разделен на сбора от 
            
            
               –общите приходи на всички регистрирани регистри на трансакции, генерирани от основните функции по централизирано събиране и поддържане на данни за СФЦК съгласно Регламент (ЕС) 2015/2365, на базата на заверените финансови отчети за предходната година „n-1“, и 
            
         
         
            
               –общите приложими приходи от допълнителни услуги на всички регистрирани регистри на трансакции, определени в съответствие с параграфи 1 и 2, според случая, на базата на заверените финансови отчети за предходната година „n-1“.
            
            
               Приложимият оборот на даден регистър на трансакции („РТ“ във формулата по-долу) се изчислява, както следва: 
            
            
            
            
               когато приходите от СФЦК = приходите от основните услуги, свързани с СФЦК + приложимите приходи от допълнителни услуги.
            
            
               4.Ако регистърът на трансакции не е извършвал дейност през цялата предходна година „n-1“, неговият приложим оборот се изчислява по формулата от параграф 3, като стойността, изчислена за броя на месеците, през които регистърът на трансакции е извършвал дейност през година „n-1“, се екстраполира за цялата година „n-1“. 
            
            
               Член 3
            
            
               Промяна на таксите
            
            
               Размерът на таксите, начислявани за дейностите на ЕОЦКП, свързани с регистрите на трансакции, се определя така, че да се избегне значителното натрупване на дефицит или излишък.
            
            
               В случай на периодично повтарящ се значителен излишък или дефицит Комисията преразглежда размера на таксите. 
            
            
            
               ГЛАВА II
                  Такси
            
            
               Член 4
            
            
               Видове такси
            
            
               1.Регистрите на трансакции, установени в Съюза, които подават заявление за регистрация в съответствие с член 5, параграф 1 от Регламент (ЕС) 2015/2365, заплащат следните видове такси:
            
            
               а)такси за регистрация и за разширяване на обхвата на регистрацията в съответствие с член 5;
            
            
               б)годишна надзорна такса в съответствие с член 6. 
            
            
               2.Регистрите на трансакции, установени в трети държави, които подават заявление за признаване в съответствие с член 19, параграф 4 от Регламент (ЕС) 2015/2365, заплащат следните видове такси:
            
            
               а)такси за регистрация или за разширяване на обхвата на регистрацията в съответствие с член 7, параграфи 1 и 2;
            
            
               б)годишна надзорна такса за признати регистри на трансакции в съответствие с член 7, параграф 3.
            
         
         
            
               Член 5
            
            
               Такса за регистрация и такса за разширяване на обхвата на регистрацията
            
            
               1.Таксата за регистрация, дължима от всеки регистър на трансакции, подаващ заявление за регистрация, отразява разходите, свързани с точната оценка и разглеждане на заявлението за регистрация или за разширяване на обхвата на регистрацията, като се вземат предвид услугите, които ще се предоставят от регистъра на трансакции, включително всякакви допълнителни услуги.
            
            
               2.Счита се, че регистърът на трансакции предлага допълнителни услуги във всяка от следните ситуации:
            
            
               а)когато пряко предлага допълнителни услуги; 
            
            
               б)когато даден субект, принадлежащ към същата група като регистъра на трансакции, предоставя допълнителни услуги;  
            
            
               в)когато даден субект, с когото регистърът на трансакции е сключил споразумение за сътрудничество при предоставянето на услуги в контекста на верига от услуги или на стопанска дейност, свързана със сключването на сделките или с услугите след сключването на сделките, предлага допълнителни услуги. 
            
            
               3.Когато регистърът на трансакции не предоставя допълнителни услуги, както е посочено в параграф 2, се счита, че този регистър на трансакции има очакван малък общ оборот и заплаща такса за регистрация в размер на 65 000 евро. 
            
            
               4.Когато регистърът на трансакции предоставя допълнителни услуги, както е посочено в параграф 2, се счита, че регистърът на трансакции има очакван голям общ оборот и заплаща такса за регистрация в размер на 100 000 евро. 
            
            
               5.Когато регистър на трансакции подава заявление за регистрация и вече е регистриран съгласно дял VI, глава 1 от Регламент (ЕС) № 648/2012, регистърът на трансакции заплаща такса за разширяване на обхвата на регистрацията в размер на:
            
            
               а)50 000 евро за регистрите на трансакции, които предоставят допълнителни услуги, както е посочено в параграф 2;
            
            
               б)32 500 евро за регистрите на трансакции с очакван малък оборот, които не предоставят допълнителни услуги, както е посочено в параграф 2.
            
            
               6.Ако регистър на трансакции, който все още не е регистриран по Регламент (ЕС) № 648/2012, едновременно подаде заявление за регистрация по силата на Регламент (ЕС) № 648/2012 и на Регламент (ЕС) 2015/2365, този регистър на трансакции заплаща пълната регистрационна такса, дължима по силата на Регламент (ЕС) № 648/2012, и таксата за разширяване на обхвата на регистрацията по параграф 5.
            
            
               7.В случай на съществена промяна в условията на регистрация, както е посочено в член 5, параграф 4 от Регламент (ЕС) 2015/2365, в резултат на която регистърът на трансакции дължи по силата на параграфи 3, 4 и 5 по-висока такса за регистрация съгласно параграфи 3, 4 и 5 в сравнение с първоначално платената, регистърът на трансакции заплаща разликата между първоначално платената такса за регистрация и по-високата приложима такса за регистрация, произтичаща от настъпилата съществена промяна.
            
            
               Член 6
            
            
               Годишни надзорни такси за регистрираните регистри на трансакции и регистрите на трансакции, които са разширили своята регистрация 
            
            
               1.Регистрираният регистър на трансакции заплаща годишна надзорна такса.
            
            
               2.Общата годишна надзорна такса и годишната надзорна такса на даден регистър на трансакции за дадена година „n“ се изчисляват, както следва:
            
            
               а)общият размер на годишната надзорна такса за дадена финансова година „n“ е равен на прогнозираните разходи — както са включени в бюджета на ЕОЦКП за същата година, по надзора, по силата на Регламент (ЕС) 2015/2365, на дейностите на регистрите на трансакции;
            
            
               б)годишната надзорна такса, която регистърът на трансакции заплаща за дадена година „n“, е равна на общата годишна надзорна такса, определена съгласно буква а), разделена между всички регистри на трансакции, регистрирани през годината „n-1“, пропорционално на техния приложим оборот, изчислен в съответствие с член 2, параграф 3.
            
         
         
            
               3.Годишната надзорна такса, която заплаща регистър на трансакции, подаващ по силата на член 5, параграф 5 от Регламент (ЕС) 2015/2365 заявление за регистрация или за разширяване на обхвата на регистрацията, не може в никакъв случай да бъде по-малка от 30 000 евро.
            
            
               Член 7
            
            
               Такси за регистри на трансакции от трети държави
            
            
               1.Регистър на трансакции, който подава заявление за признаване съгласно член 19, параграф 4, буква а) от Регламент (ЕС) 2015/2365, заплаща такса за признаване, изчислена като сбора от следното:
            
            
               а)20 000 евро; 
            
            
               б)частното от 35 000 евро, разделено на общия брой регистри на трансакции от една и съща трета държава, които са признати от ЕОЦКП или са подали заявление за признаване, но все още не са били признати.
            
            
               2.Регистър на трансакции, който подава заявление за разширяване на обхвата на регистрацията съгласно член 19, параграф 4, буква б) от Регламент (ЕС) 2015/2365, заплаща такса за признаване, изчислена като сбора на 10 000 евро и сумата, изчислена в съответствие с параграф 1, буква б).
            
            
               3.Регистърът на трансакции, който е признат в съответствие с член 19, параграф 3 от Регламент (ЕС) № 2015/2365, заплаща годишна надзорна такса в размер на 5 000 евро. 
            
            
            
               ГЛАВА III
                  Условия за извършване и възстановяване на плащане
            
            
               Член 8
            
            
               Общи условия за извършването на плащане
            
            
               1.Всички такси се заплащат в евро. Те се заплащат, както е посочено в членове 9, 10 и 11. 
            
            
               2.Върху просрочените плащания се начислява дневна глоба в размер на 0,1 % от дължимата сума.
            
            
               Член 9
            
            
               Плащане на регистрационните такси
            
            
               1.Регистрационните такси по член 5 се заплащат в пълен размер в момента, в който регистърът на трансакции подава заявлението си за регистрация по силата на член 5, параграф 5 от Регламент (ЕС) 2015/2365.
            
            
               2.Регистрационната такса не се възстановява, ако регистърът на трансакции оттегли своето заявление за регистрация преди ЕОЦКП да е приел мотивирано решение за регистриране или за отказ от регистриране, или да е отказал регистрация. 
            
            
               Член 10
            
            
               Плащане на годишните надзорни такси
            
         
         
            
               1.Посочената в член 6 годишна надзорна такса за дадена година се заплаща на две вноски.
            
            
               Първата вноска е дължима на 28 февруари на съответната година и възлиза на пет шести от прогнозираната годишна надзорна такса. Ако все още липсват данни за приложимия оборот, изчислен в съответствие с член 2, изчисляването на оборота се извършва въз основа на данните за последния приложим оборот, изчислен в съответствие с член 2.
            
            
               Втората вноска е дължима на 31 октомври. Размерът ѝ е равен на годишната надзорна такса, изчислена в съответствие с член 6, намалена с размера на първата вноска.
            
            
               2.ЕОЦКП изпраща на регистрите на трансакции искане за плащане на вноските най-малко 30 дни преди съответната дата на плащане.
            
            
               Член 11
            
            
               Плащане на такси от регистрите на трансакции от трети държави
            
            
               1.Таксите за признаване по член 7, параграфи 1 и 2 се заплащат в пълен размер в момента, в който регистърът на трансакции подава заявление за признаване по силата на член 19, параграф 4 от Регламент (ЕС) 2015/2365. Те не се възстановяват. 
            
            
               2.При всяко ново заявление за признаване на регистър на трансакции от трета държава, подадено съгласно член 19, параграф 4 от Регламент (EС) 2015/2365, ЕОЦКП преизчислява сумата по член 7, параграф 1, буква б).  
            
            
               ЕОЦКП възстановява разликата между сумата, начислена съгласно член 7, параграф 1, буква б), и сумата, получена след преизчислението, поравно между вече признатите регистри на трансакции от тази трета държава. Тази разлика се възстановява или чрез директно плащане, или чрез намаляване на таксите, дължими следващата година. 
            
            
               3.Годишната надзорна такса за признат регистър на трансакции е дължима до края на февруари всяка година. Най-малко 30 дни преди тази дата ЕОЦКП изпраща на признатия регистър на трансакции искане за плащане. 
            
            
               Член 12
            
            
               Възстановяване на разходите на компетентните органи
            
            
               1.Единствено ЕОЦКП начислява такси на регистрите на трансакции за тяхната регистрация, разширяване на обхвата на регистрацията, надзор и признаване съгласно настоящия регламент. 
            
            
               2.ЕОЦКП възстановява на съответния компетентен орган действителните разходи, направени при изпълнение на задачи съгласно Регламент (ЕС) 2015/2365 и в резултат на делегиране от страна на ЕОЦКП на задачи съгласно член 74 от Регламент (ЕС) № 648/2012 и член 9, параграф 1 от Регламент (ЕС) 2015/2365.
            
            
               ГЛАВА IV
                  Преходни и заключителни разпоредби
            
            
               Член 13
            
            
               Изчисляване на междинните надзорни такси
            
            
               1.Когато задължението за докладване по член 4, параграф 1 от Регламент (ЕС) 2015/2365 започва да се прилага по силата на член 33, параграф 2, буква а) от същия регламент през годината, следваща годината, в която регистърът на трансакции е регистриран съгласно член 5, параграф 5 от Регламент (ЕС) 2015/2365, регистърът на трансакции заплаща в годината на регистрацията си междинна надзорна такса, изчислена в съответствие с част 1 от приложението.
            
            
               2.Когато задължението за докладване по член 4, параграф 1 от Регламент (ЕС) 2015/2365 започва да се прилага по силата на член 33, параграф 2, буква а) от същия регламент през първите шест месеца на годината, в която е регистриран регистърът на трансакции съгласно член 5, параграф 5 от Регламент (ЕС) 2015/2365, регистърът на трансакции заплаща в годината на регистрацията си междинна надзорна такса, изчислена в съответствие с част 2 от приложението.
            
            
               3.Когато задължението за докладване по член 4, параграф 1 от Регламент (ЕС) 2015/2365 започва да се прилага по силата на член 33, параграф 2, буква а) от същия регламент през вторите шест месеца на годината, в която е регистриран регистърът на трансакции съгласно член 5, параграф 5 от Регламент (ЕС) 2015/2365, регистърът на трансакции заплаща в годината на регистрацията си междинна надзорна такса, изчислена в съответствие с част 3 от приложението.
            
         
         
            
               Член 14
            
            
               Плащане през 2019 г. на таксите за регистрация и таксите за регистрите на трансакции от трети държави
            
            
               1.Регистрите на трансакции, които подават заявление за регистрация съгласно член 5, параграф 5 от Регламент (ЕС) 2015/2365 през 2019 г., плащат посочената в член 6 такса за регистрация в пълен размер 30 дни след влизането в сила на настоящия регламент или на датата на подаване на заявлението за регистрация, която от двете дати настъпи по-късно.
            
            
               2.Регистрите на трансакции от трети държави, които подават през 2019 г. заявление за признаване съгласно член 19, параграф 4 от Регламент (ЕС) 2015/2365, плащат посочената в член 7, параграф 1 или 2, според случая, такса за признаване в пълен размер 30 дни след влизането в сила на настоящия регламент или на датата на подаване на заявлението, която от двете дати настъпи по-късно.
            
            
               3.Регистрите на трансакции от трети държави, признати през 2019 г. по член 19, параграф 3 от Регламент (ЕС) 2015/2365, заплащат годишна надзорна такса за 2019 г. по силата на член 7, параграф 3 в пълен размер 60 дни след влизането в сила на настоящия регламент или 30 дни, след като ЕОЦКП е уведомил регистъра на трансакции за посоченото в член 19, параграф 7 решение за признаване, в зависимост от това коя от двете дати е по-късна.  
            
            
               Член 15
            
            
               Годишна надзорна такса за 2020 г. за регистрите на трансакции, които през 2019 г. са били регистрирани или са разширили обхвата на регистрацията си
            
            
               1.Надзорната такса, която регистърът на трансакции заплаща за 2020 г., е равна на общата годишна надзорна такса, определена в съответствие с член 6, параграф 2, буква а), разпределена между всички регистри на трансакции, регистрирани през 2019 г., пропорционално на приложимия оборот, изчислен в съответствие с параграф 2.
            
            
               2.За целите на изчисляването в съответствие с член 6 на годишната надзорна такса за 2020 г. за регистрите на трансакции, регистрирани през 2019 г. по член 5, параграф 5 от Регламент (ЕС) 2015/2365, приложимият оборот на даден регистър на трансакции е сборът от 
            
            
               –приходите, генерирани от основните функции по централизирано събиране и поддържане на данни за СФЦК, за периода от 1 януари 2020 г. до 30 юни 2020 г., и 
            
            
               –приложимите приходи от допълнителни услуги по член 2, параграфи 1 и 2  на регистъра на трансакции за периода от 1 януари 2020 г. до 30 юни 2020 г. 
            
            
               разделен на сбора от 
            
            
               –общите приходи, генерирани от основните функции по централизирано събиране и поддържане на данни за СФЦК, за периода от 1 януари 2020 г. до 30 юни 2020 г. на всички регистрирани регистри на трансакции, и 
            
            
               –приложимите приходи от допълнителни услуги по член 2, параграфи 1 и 2 за периода от 1 януари 2020 г. до 30 юни 2020 г. на всички регистрирани регистри на трансакции. 
            
            
               3.Годишната надзорна такса за 2019 г. за регистрите на трансакции, регистрирани през 2018 г., се заплаща на две вноски.
            
            
               Първата вноска е дължима на 28 февруари 2020 г. и е равна на платената от регистъра на трансакции през 2019 г. регистрационна такса по силата на член 5.
            
            
               Втората вноска е дължима на 31 октомври 2020 г. Размерът ѝ е равен на годишната надзорна такса, изчислена в съответствие с параграф 1, намалена с размера на първата вноска. 
            
            
               Когато сумата, платена от регистъра на трансакции при първата вноска, е по-висока от годишната надзорна такса, изчислена в съответствие с параграф 1, ЕОЦКП възстановява на регистъра на трансакции разликата между сумата, платена с първата вноска, и годишната надзорна такса, изчислена в съответствие с параграф 1.
            
            
               4.Най-малко 30 дни преди датата на плащането ЕОЦКП изпраща на регистрираните през 2019 г. регистри на трансакции исканията за плащане на вноските на годишната надзорна такса за 2020 г.
            
            
               5.Когато заверят финансовите си отчети за 2020 г. регистрираните през 2019 г. регистри на трансакции докладват на ЕОЦКП всяка промяна в приложимия оборот, изчислен в съответствие с параграф 2, произтичаща от разликата между окончателните данни за периода от 1 януари 2020 г. до 30 юни 2020 г. и предварителните данни, използвани за изчислението по параграф 2.  
            
         
         
            
               Регистрите на трансакции заплащат разликата между действително платената по силата на параграф 1 годишна надзорна такса за 2020 г. и годишната надзорна такса за 2020 г., дължима в резултат на промяна в приложимия оборот, както е посочено в първа алинея. 
            
            
               Най-малко 30 дни преди съответната дата на плащане ЕОЦКП изпраща на регистрите на трансакции посоченото в предходната алинея искане за допълнително плащане.
            
            
               Член 16
            
            
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 13.12.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Вж. 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                   
               
               
                  
                     (2)
                  
                        Вж. Делегиран регламент (ЕС) № 1003/2013 на Комисията по отношение на таксите, начислявани от ЕОЦКП на регистрите на трансакции, ОВ 2013 L 279, 19.10.2013 г., стр. 4.
               
               
                  
                     (3)
                  
                        Вж. Делегиран регламент (ЕС) № 1003/2013 на Комисията по отношение на таксите, начислявани от ЕОЦКП на регистрите на трансакции, ОВ 2013 L 279, 19.10.2013 г., стр. 4.
               
               
                  
                     (4)
                  
                        Регламент (ЕО) № 1060/2009 относно агенциите за кредитен рейтинг, ОВ L 302, 17.11.2009 г., стр. 2.
               
               
                  
                     (5)
                  
                        Изготвеният от Europe Economics Анализ на разходите и ползите във връзка с проекта на технически стандарти за сделките за финансиране с ценни книжа е приложен към окончателния доклад на ЕОЦКП относно техническите стандарти съгласно Регламента за СФЦК. Вж. раздел 19.3  
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        ОВ L 337, 23.12.2015 г., стр. 1 
               
               
                  
                     (7)
                  
                        Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).
               
               
                  
                     (8)
                  
                        Регламент (ЕС) № 648/2012 на Европейския парламент и на Съвета на 4 юли 2012 г. относно извънборсовите деривати, централните контрагенти и регистрите на трансакции (ОВ L 201, 27.7.2012 г, стp. 1)
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               МЕЖДИННИ НАДЗОРНИ ТАКСИ ЗА ПЪРВАТА ГОДИНА
            
            
               Част 1
            
            
               Междинна надзорна такса за годината на регистриране на регистъра на трансакции, когато задължението за докладване започва да се прилага през следващата година
            
            
               1.Междинната надзорна такса на регистъра на трансакции е равна на по-малката от следните стойности:
            
            
               а)таксата за регистрация на регистъра на трансакции, дължима по силата на член 5 от настоящия регламент;
            
            
               б)регистрационната такса на регистъра на трансакции, дължима по силата на член 5 от настоящия регламент, умножена по отношението на работните дни от датата на регистрация до края на годината към 150 работни дни. 
            
            
               Изчислението се прави, както следва:
            
            
               Междинна надзорна такса на регистър на трансакции = Min (регистрационна такса, регистрационна такса * коефициент)
            
            
               Коефициент = Работни дни за надзор през година 1
            
            
               150
            
            
               2.Междинната надзорна такса се плаща в пълен размер 60 дни след влизането в сила на настоящия регламент или 30 дни след уведомлението, посочено в член 8, параграф 1 от Регламент (ЕС) 2015/2365, в зависимост от това коя от двете дати настъпи по-късно.
            
            
               Част 2
            
            
               Междинна надзорна такса за годината на регистриране на регистъра на трансакции, когато задължението за докладване започва да се прилага в първите шест месеца от същата година
            
            
               1.Междинната надзорна такса на регистъра на трансакции е равна на общата годишна надзорна такса, изчислена в съответствие с член 6, параграф 2, буква а) от настоящия регламент, разделена между всички регистри на трансакции, регистрирани през съответната година, пропорционално на приложимия оборот, изчислен съгласно параграф 2.  
            
            
               2.За целите на изчисляване на междинната надзорна такса приложимият оборот на регистъра на трансакции е сборът от 
            
            
               –приходите, генерирани от основните функции по централизирано събиране и поддържане на данни за СФЦК, за периода от 1 януари до 30 юни на годината, в която е регистриран регистърът на трансакции, и 
            
            
               –приложимите приходи от допълнителни услуги на регистъра на трансакции, съгласно предвиденото в член 2, параграф 1 или 2 от настоящия регламент – според случая, за периода от 1 януари до 30 юни на годината на регистриране на регистъра на трансакции, 
            
            
               разделен на общите приходи, генерирани от основните функции по централизирано събиране и поддържане на данни за СФЦК, и приложимите приходи от допълнителни услуги на всички регистрирани регистри на трансакции, съгласно предвиденото в член 2, параграф 1 или 2 от настоящия регламент – според случая, за периода от 1 януари до 30 юни на съответната година.
            
         
         
            
               3.Междинната надзорна такса се заплаща на две вноски.
            
            
               Първата вноска е дължима 30 дни след уведомлението, посочено в член 8, параграф 1 от Регламент (ЕС) 2015/2365, и е равна на таксата за регистрация на регистъра на трансакции, предвидена в член 5 от настоящия регламент.
            
            
               Втората вноска е дължима на 31 октомври. Размерът ѝ е равен на междинната надзорна такса, изчислена в съответствие с параграф 1, намалена с размера на първата вноска. 
            
            
               Когато сумата, платена от регистъра на трансакции при първата вноска, е по-висока от междинната надзорна такса, изчислена в съответствие с параграф 1, ЕОЦКП възстановява на регистъра на трансакции разликата между сумата, платена с първата вноска, и междинната надзорна такса, изчислена в съответствие с параграф 1.
            
            
               4.Когато са налични заверените финансови отчети за годината на регистрацията, регистрите на трансакции докладват на ЕОЦКП всяка промяна в приложимия оборот, изчислен в съответствие с параграф 1, произтичаща от разликата между окончателните данни за периода от 1 януари до 30 юни и предварителните данни, използвани за изчислението съгласно параграф 1.
            
            
               Регистрите на трансакции заплащат разликата между годишната надзорна такса за годината на регистрацията, действително платена съгласно параграф 3, и годишната надзорна такса за годината на регистрацията, дължима в резултат на промяна в приложимия оборот, както е посочено в първа алинея.
            
            
               5.Без да се засягат разпоредбите на параграфи 1 и 4, междинната надзорна такса не може да бъде по-ниска от 15 000 евро.
            
            
            
               Част 3
            
            
               Междинна надзорна такса за годината на регистриране на регистъра на трансакции, когато задължението за докладване започва да се прилага през вторите шест месеца на същата година
            
            
               1.Междинната надзорна такса на регистъра на трансакции е равна на общата годишна надзорна такса, изчислена в съответствие с член 6, параграф 2, буква а) от настоящия регламент, разпределена между всички регистри на трансакции, пропорционално на съотношението на регистрационната такса, платена на ЕОЦКП от регистъра на трансакции, към общия размер на всички регистрационни такси, платени на ЕОЦКП за съответната година от регистрите на трансакции. 
            
            
               2.Таксата, определена в съответствие с параграф 1, е дължима 30 дни след уведомлението, посочено в член 8, параграф 1 от Регламент (ЕС) 2015/2365.